Julkisen talouden suunnitelma	

Valtiovarainministeriö on pyytänyt Elinkeinoelämän keskusliitolta lausuntoa julkisen talouden suunnitelmasta. EK esittää lausuntonaan seuraavaa:

EK pitää myönteisenä, että hallitus entistä selvemmin vastaa myös kuntatalouden kehityksestä ja valtiontalouden kehysmenettely käytännössä laajenee koskemaan myös kuntataloutta. Suurin osa julkisen sektorin henkilöstöstä ja siten myös menoista toteutuu kunnissa. 

EK pitää kuitenkin valitettavana, että nykyistä kehysmenettelyä ei uudisteta. Ongelmana on se, että kehyksen kattoa kohotetaan vuosittain sitä mukaa kun julkisen sektorin palkat ja hinnat nousevat. Kehysmenettely ei kannusta julkisen sektorin työmarkkinaosapuolia palkkamalttiin. 

Kehyksen hintakorjauksessa tulisikin käyttää sellaista valtion ja kuntien omista toimista riippumatonta indeksiä. Menokattoa voitaisiin nostaa esimerkiksi kuluttajahintaindeksin tai bkt:n hintaindeksin nousua vastaavalla määrällä. Kriteerinä voisi olla myös Euroopan keskuspankin 2 inflaatiotavoite.

EK ei pidä tarkoituksenmukaisena, että hallitus jatkossa päättäisi sosiaaliturvarahastojen rahoitusasemaan liittyvistä tavoitteista ja toimenpiteistä. Esimerkiksi työeläkejärjestelmää koskevat linjaukset ja säädösmuutokset tulee jatkossakin valmistella ja päättää nykyisellä kolmikantaisella tavalla. EK pitää myös tärkeänä, että eläkejärjestelmää koskevissa kysymyksissä valtiovaranministeriö ei tee päällekkäistä työtä Eläketurvakeskuksen kanssa. 

EK katsoo, että valtiovaranministeriön ennustetoiminta täyttää riippumattomuusvaatimuksen sillä edellytyksellä, että luodaan säännöllinen menettely muille ennustelaitoksille kommentoida sen ennustetta. Budjettineuvottelun takia olisi tärkeää, että erityisesti syksyn ennusteeseen valtiovarainministeriö pyytäisi lausunnon keskeisiltä ennustelaitoksilta.  

Kunnioittavasti

Jussi Mustonen	
	
Elinkeinoelämän keskusliitto EK